
ΕΠΕΡΩΤΗΣΗ:
Η πρόσφατη πυρκαγιά στην Ζάκυνθο ανέδειξε την γύμνια
των μέτρων πρόληψης και προστασίας του λαού και του περιβάλλοντος; Ποιες οι άμεσες ενέργειες της Περιφερειακής Αρχής;

Η φωτιά στην Αγία Μαρίνα στην Ζάκυνθο, αρχές Ιουνίου, έφερε στην επιφάνεια τις τραγικές ελλείψεις πυροπροστασίας που υπάρχουν χρόνια τώρα στο νησί, αφού απειλήθηκαν με ολοκληρωτική καταστροφή από τη φωτιά, σπίτια, περιουσίες και ο ιστορικός ναός της Αγίας Μαρίνας.
 Αυτό συμβαίνει γιατί, δεν υπάρχουν αντιπυρικές ζώνες στην περιοχή που να προστατεύουν τα χωριά που γειτνιάζουν με το δάσος, δεν υπάρχουν δασικοί δρόμοι, όταν μάλιστα τα βυτιοφόρα έφταναν εκεί δεν υπήρχε δίκτυο να γεμίσουν ξανά με νερό τα βυτία.
Το κακό αποφεύχθηκε χάρη στην προσπάθεια των πυροσβεστών, των κατοίκων, των εθελοντών και των εναέριων μέσων πυρόσβεσης.
Όπως ίσως γνωρίζετε η ορεινή Ζάκυνθος, είναι ένα απέραντο πευκοδάσος, με διάσπαρτους ελαιώνες, ποιμνιοστάσια και χωριά όπου υπάρχει κίνδυνος ανά πάσα ώρα και στιγμή, να γίνει μεγάλη καταστροφή σε ανθρώπινες ζωές, ζώα, σπίτια και ελαιώνες.
Αν συνδυαστούν υψηλές θερμοκρασίες και δυνατός αέρας, (πράγμα το οποίο είναι φυσικό να βιώνουμε εν μέσω καλοκαιρινής περιόδου), και τα μέτρα πυροπροστασίας στο νησί είναι ανεπαρκή, μια και δεν γίνονται ούτε τα στοιχειώδη, όπως καθαρισμός επαρχιακών δρόμων και τοπικών οδών, τα δέντρα σε πολλές περιπτώσεις αγγίζουν το ένα το άλλο από τη μία πλευρά του δρόμου στην άλλη, δεν θα αποφύγουμε μια καταστροφή.
Στις περασμένες δεκαετίες ανοίχτηκαν δασικοί δρόμοι στο νησί, έκτοτε δεν έχει γίνει κανένας καθαρισμός και σε αρκετά σημεία είναι απροσπέλαστοι αυτοί οι δρόμοι. Αντίστοιχα και στο επαρχιακό δίκτυο δεν γίνεται ο απαραίτητος και έγκαιρος καθαρισμός.
Υπάρχουν αδιέξοδοι δρόμοι σε χωριά, όπως το Καμπί και σε άλλες πολυσύχναστες περιοχές λόγω τουρισμού, παραδείγματος χάρη Ναυάγιο, Πορτοβρώμι, Κορακονήσι, που και εκεί αν υπάρξει φωτιά θα εγκλωβιστούν οι τουρίστες και οι κάτοικοι των περιοχών.
Και όλα αυτά συμβαίνουν στη Ζάκυνθο που οι πυρκαγιές είναι μόνιμο φαινόμενο περισσότερο από κάθε άλλο νησί του Ιονίου.
Οι Κυβερνήσεις, Περιφερειακές και Δημοτικές αρχές, αρκούνται στα ανέξοδα όπως είναι εκείνο το “απαγορεύεται η κυκλοφορία” και “φύγετε από τα σπίτια σας” με μηνύματα στο 112.
Ακόμα σταματούν την υδροδότηση των χωριών για να έχουν όπως λένε νερό για τα πυροσβεστικά, την ίδια στιγμή που υπάρχουν στα χωριά, δεκάδες δημόσιες υδατοδεξαμενές, άδεια κουφάρια χωρίς νερό. Και όταν ξεσπάει η φωτιά οι υπεύθυνοι καταφθάνουν στο σημείο για να εκφράσουν την ηθική συμπαράσταση τους.
Για να μην μας πείτε πάλι, περί «αρμοδιοτήτων», θέλουμε να σημειώσουμε ότι σε όσες θεσμικές συναντήσεις έχετε κάνει μέχρι σήμερα (ΣΟΠΠ), για τον συντονισμό και την προετοιμασία με τους αρμόδιους φορείς, ή συναντήσεις με τον Υπουργό Πολιτικής Προστασίας δηλώνετε ότι είστε όλοι σε ετοιμότητα. Ουδέποτε ακούσαμε από την Περιφερειακή Αρχή ένα πρόβλημα, μια κριτική παρατήρηση, μια διαμαρτυρία, για καθυστερήσεις από την Δημοτική Αρχή ή από την Κυβέρνηση. Ακόμα και οι παρατηρήσεις και επισημάνσεις της Π.Υ ή της δασικής υπηρεσίας, περνάνε στα ψιλά όπως και η συνεχιζόμενη τεράστια υποστελέχωσή τους.
Μετά από τα παραπάνω γίνεται φανερό, ότι απαιτούνται άμεσα μέτρα, εδώ και τώρα για την αντιμετώπιση των προβλημάτων.
Να θυμίσουμε ότι κάναμε προσπάθεια να φέρουμε το θέμα έγκαιρα σε προηγούμενο περιφερειακό συμβούλιο, πριν την έναρξη της αντιπυρικής περιόδου και η απάντηση της Περιφερειακής Αρχής ήταν ότι θα φέρει το θέμα εκείνη με ολοκληρωμένο σχέδιο αλλά, κοντεύει να βγει και ο Ιούλιος και ούτε σχέδιο είδαμε ούτε και τα στοιχειώδη είδαμε, ούτε οι δρόμοι καθαρίστηκαν ( τώρα ξεκίνησαν από το δασαρχείο να ανοίγονται κάποιες αντιπυρικές ζώνες).
Γιατί συμβαίνουν όλα αυτά;
 Γιατί μπαίνουν σε κίνδυνο ανθρώπινες ζωές και καταστρέφεται το περιβάλλον που τόσο κόπτεστε;
 Καταστρέφεται το βιός των ανθρώπων απλά, γιατί δεν είναι στις προτεραιότητες της Κυβέρνησης, των Περιφερειακών και των Δημοτικών αρχών, γιατί δεν είναι στις επιλέξιμες δαπάνες η αντιπυρική προστασία, οι ανάγκες του λαού, όπως η δημόσια υγεία, η δημόσια παιδεία, τα κοινωνικά αγαθά, το νερό, το ρεύμα, οι δρόμοι και τόσα άλλα.
Διότι εφαρμόζονται απαρέγκλιτα τα τέσσερα μνημόνια από τις Κυβερνήσεις που οδηγούν το λαό στην εξαθλίωση, μειώνουν τις δημόσιες δαπάνες στο ελάχιστο, για να εξυπηρετηθούν οι δανειστές, οι τοκογλύφοι, τα μεγάλα οικονομικά συμφέροντα,

Επερωτάται ο κ. Περιφερειάρχης:
· Προτίθεστε να πάρετε μέτρα έστω και τώρα για την πρόληψη της καταστροφής ;
· Θα καθαρίσετε τους δρόμους που ανήκουν στην αρμοδιότητα της περιφέρειας ;
· Θα ανοίξετε δρόμους διαφυγής από τα αδιέξοδα σημεία ;
· Θα δεσμεύσετε πόρους για την κατασκευή, αναβάθμιση, Δικτύου ύδρευσης πλήρους υδροδότησης της ορεινής Ζακύνθου, για να επισκευαστούν οι υδατοδεξαμενές ώστε να γεμίσουν νερό και να είναι έτοιμες προς χρήση; Να σημειώσουμε ότι στο έργο ύδρευσης Αγίας Μαρίνας - Άγιος Λέων, τα χαντάκια είναι για μήνες ανοιχτά και ο εργολάβος άφαντος, θα ενδιαφερθεί κανένας; Π.χ. η Περιφέρεια που χρηματοδοτεί το έργο;
· Θα απαιτήσετε από την Κυβέρνηση να ενισχυθεί με μόνιμο προσωπικό το Δασαρχείο Ζακύνθου;
· Να ενισχυθεί με κονδύλια για διάνοιξη αντιπυρικών ζωνών, για διάνοιξη και καθαρισμό δασικών και αγροτικών δρόμων;

Οι Περιφερειακοί Σύμβουλοι της Λαϊκής Συσπείρωσης
Γκισγκίνης Νίκος, Μπαλού Αλεξάνδρα, Σοφός Παναγιώτης

